《滩哥石砚歌（有序）》
明代·宋濂

朱舍人芾见滩哥石砚禁中，遂摹榻一本，装褫成轴，悬之
书斋，命予作歌，填其空处。
朱君嗜古米黼同，三代彝器藏心胸。
滩哥古砚近获见，惊喜奚翅逢黄琮。
研煤敷纸巧摹榻，访我一一陈始终。
有唐四叶崇象教，梵僧航海来番禺。
手持贝叶写健相，翻译华竺谈玄空。
辞义幽深众莫识，当时授笔唯房融。
砚中淋漓墨花湿，助演真乘诚有功。
爱其厚重为题识，七月七日元神龙。
鬼工雷斧琢削古，天光电影生新容。
袤将四尺广逾半，作镇弗迁犹华嵩。
涉唐入宋岁五百，但见宝气浮晴虹。
南渡群公竞赏识，氏名环列萦秋虫。
朔元虽以实内府，弃置但使烟埃封。
方今圣人重文献，毡蒙舟载来江东。
风磨雨濯露精彩，奉敕舁入文华宫。
宫中日昃万軿暇，侍臣左右咸云从。
紫端玄歙尽斥去，欣然为此同重瞳。
重瞳一顾光照日，天章奎画分纤秾。
有才沉薶恨已久，石如能语夸奇逢。
维昔成周全盛日，兑戈彻衣并大弓。
藏诸天府遗孙子，用以镇国照无穷。
愿将斯砚传万世，什袭不下古鼎钟。
上明文德化八极，下书宽诏苏疲癃。
君方执笔掌纶诰，愿以此言闻帝聪。
老臣作歌在何日，洪武戊午当严冬。

作者简介：宋濂（1310—1381）字景濂，号潜溪，别号玄真子、玄真道士、玄真遁叟。汉族，浦江（今浙江浦江县）人，元末明初文学家，曾被明太祖朱元璋誉为“开国文臣之首”，学者称太史公。宋濂与高启、刘基并称为“明初诗文三大家”。他因长孙宋慎牵连胡惟庸党案而被流放茂州，途中病死于夔州。他的代表作品有《送东阳马生序》、《朱元璋奉天讨元北伐檄文》等。